projecte-aina/catalan_government_crawling huggingface dataset:
Imatge de la reunió de la Xarxa de Prevenció de Tabaquisme a Lleida celebrada el 14 de novembre de 2019
En la segona reunió anual de la Xarxa de Prevenció del Tabaquisme de Lleida s'han tractat dos dels projectes que es va acordar que es treballarien en la primera reunió.
El primer projecte és la realització de l'enquesta KABO per part dels professionals d'atenció primària, i el segon, "Entorn sense fum" a la ciutat de Lleida.
Pel que fa al primer projecte, s'ha enviat el qüestionari de l'enquesta KABO a tots els professionals sanitaris d'atenció primària (AP) de les Àrees Bàsiques de Salut de la Regió Sanitària de Lleida.
Les dades obtingudes es processaran conjuntament amb el Col·legi Oficial de Metges de Lleida, i els resultats i les conclusions es presentaran a tots els membres de la xarxa per valorar les intervencions i activitats que es podran dur a terme.
D'altra banda, a la consulta en deshabituació tabàquica per part de l'atenció primària, a la xarxa s'ha presentat un projecte d'abordatge territorial del tabaquisme a l'AP a Lleida elaborat per l'ICS, GSS i l'Agència de Salut Pública, que té com a objectiu millorar l'atenció a persones fumadores.
Pel que fa al segon projecte, "Entorn sense fum" a la ciutat de Lleida, l'Ajuntament planteja implantar-lo a tots els centres escolars de Lleida i/o a les escoles bressol.
Es constata la importància de la col·laboració amb el Departament d'Educació, i s'acorda fer un grup de treball Ajuntament/ICS/Educació i Agència de Salut Pública per portar-lo a terme.
Des de l'any 2008 més de 700 professionals de l'Agència de Salut Pública de Catalunya i d'altres organitzacions dels món local, empresarial, etc., involucrades en la salut pública han participat en Comunitats de Pràctica i Aprenentatge (CoP) i han elaborat un gran nombre de productes finals, fruit del treball col·laboratiu, que creix any rere any.
(versió actualitzada 2017-2018)
Vídeos de presentació de treballs de les CoP
Amb el lema «Existim, per tant... innovem!», a la sessió es posarà en comú el bagatge de les comunitats de pràctica recollit l'últim any i se'n projectarà el futur
Visibilitzar els equips i la feina feta aquesta temporada per les comunitats de pràctica (CoP) de l'Agència de Salut Pública de Catalunya (ASPCAT) i afavorir un entorn productiu de gestió del coneixement i del treball col·laboratiu són dos dels objectius plantejats per a la VI Jornada anual d'aquesta iniciativa, que se celebrarà el pròxim 3 de maig a la sala d'actes del Rectorat de la Universitat Autònoma de Barcelona.
Les CoP constitueixen un moviment pioner dins de l'estructura de l'Administració pública catalana que pretén aprofitar el bagatge i la trajectòria dels seus components per millorar els processos i els serveis desenvolupats per l'ASPCAT.
Les CoP són unitats autònomes i de caràcter voluntari que es mouen gràcies a l'empenta i la curiositat dels seus integrants, procedents de totes les sub-direccions que integren la Secretaria de Salut Pública, d'altres Departaments i fins i tot de l'empresa privada.
La metodologia de treball de les CoP ha esdevingut una manera innovadora de gestionar i compartir coneixements per millorar mancances i solucionar problemes recurrents dels professionals de la Salut Pública.
Gràcies a la iniciativa, aquesta temporada s'han desenvolupat 22 propostes que seran documents de referència per a la feina diària de veterinaris, inspectors, associacions i personal assistencial, entre d'altres.
La Jornada del 3 de maig servirà per presentar els resultats dels 18 grups de treball i homenatjar-ne la implicació i el treball voluntari.
També es plantejaran noves iniciatives per al curs 2017-2018.
Les CoP implementen a Salut Pública un esquema ascendent de gestió del coneixement.
L'organització s'obre, d'aquesta manera, a les propostes dels professionals que hi treballen facilitant la creació d'entorns de treball col·laboratiu i animant els professionals a fer aportacions que després s'han de poder incloure al Pla Estratègic de l'ASPCAT, en els objectius estratègics o en els objectius anuals de les diverses unitats organitzatives de l'ASPCAT.
Aquest webinar pilot d'accés limitat a personal de l'ASPCAT del Camp de Tarragona i Terres de l'Ebre va ser el primer del cicle de sessions telemàtiques de treball de les CoP en confinament.
La sessió, dedicada a casos pràctics en escorxadors de conills, es va tornar a programar dies més tard, ja oberta a totes les persones interessades.
Vegeu la documentació de la Sessió 3
Entrevista a la Comunitat de pràctica autora d'aquest treball
La CoP se centra en una realitat emergent i contempla totes les etapes del procés
L'elaboració de formatges amb llet crua és una realitat cada vegada més freqüent en el nostre entorn, amb la importància que te quant als riscos sanitaris pels formatges obtinguts d'aquesta manera.
És per això que cal determinar els requisits sanitaris pel que fa a l'estat dels animals productors de llet, a la qualitat higiènica de la llet crua, així com als processos d'elaboració d'aquests formatges, i en la comercialització del producte final, amb l'objectiu de controlar els perills sanitaris que es poden presentar.
En aquest sentit, la Comunitat de Pràctica " Requisits higiènic-sanitàris en l'elaboració de formatges a partir de llet crua " ha publicat recentment el resultat del seu treball.
En el procés hi han intervingut 10 veterinaris (9 de l'Agència de Salut Pública de Catalunya i 1 de la Diputació de Barcelona).
Els beneficiaris d'aquest treball son aquells inspectors que han de fer el control oficial als establiments on s'elaboren formatges amb llet crua, ja que la normativa no és clara i a més a més, no disposen d'instruccions per part de l'organització per poder fer front a les diferents situacions que es presenten.
Ho vam fer per poder ajudar als inspectors en la tasca diària en aquest tipus d'establiments.
La de fer front a aquestes situacions que se'ns plantegen de tant en tant.
Posa unes eines o criteris respecte a la seguretat alimentària per aquest tipus de productes.
Qui utilitzi aquesta guia podrà prendre decisions d'una manera homogènia amb la resta de companys i ho podrà fer de forma més raonable i senzilla.
Treballar amb els companys de la CoP ha estat un plaer, una manera de conèixer-nos millor, i compartir idees i punts de vista així com gaudir treballant.
Vam sentir la "força del grup": els diferents posicionaments, les dificultats del consens i finalment la satisfacció de compartir inquietuds i de fer un producte final
Treballar en una CoP implica una part de compromís, ja que la feina que un no faci, algú altre l'ha d'assumir, per tant cal tenir clar que es treballa en equip, i cadascú ha d'aportar tot allò que pugui.
Si no heu treballat en una CoP, el millor és provar, de ben segur que us agradarà i enganxarà.
A part de fer la feina, hem gaudit moments divertits, i sobre tot, hem fet uns bons tasts de formatges, vi, i altres productes.
Ha estat molt instructiva, aquesta part.
També van viure un moment molt trist com va ser la sobtada mort del nostre company Francesc Guàrdia Sansalvadó a qui hem volgut dedicar el treball final.
"Si no heu treballat en una CoP, el millor és provar, de ben segur que us agradarà i enganxarà"
S'hi aprofitarà l'experiència de les Comunitats de Pràctica de l'ASPCAT com a possible model de treball en Salut Comunitària
Tècnics de l'Ajuntament de Mataró, responsables i coordinadores de la salut comunitària als Equips d'Atenció Primària de l'Institut Català de la Salut (ICS) i del Consorci Sanitari del Maresme i la Cap de Servei del SSP Barcelonès Nord-Maresme de l' ASPCAT han fet la primera passa per crear l' Aula d'Activitats de Salut.
El 19 de gener es van reunir per coordinar les activitats de promoció de la salut i projectes comunitaris que tenen lloc a la ciutat.
A l' Aula d'Activitats de Salut hi participen tots els agents relacionats amb la salut comunitària implicats en el territori.
Pilar Sala, referent de promoció de la Salut del SSP Barcelonès Nord-Maresme i moderadora de la Comunitat de Pràctica (CoP) d'Envelliment Actiu i Saludable de l' ASPCAT, va explicar l'experiència i la metodologia de les CoP, com a possible eina exportable de treball en la creació d'aquest projecte.
Integrants de la Comunitat de Pràctica imparteixen a l'Hospitalet de Llobregat els primers dos tallers programats per enguany
51 alumnes de l'escola de primària Bernat Metge de l'Hospitalet de Llobregat van participar el passat 7 de febrer en els tallers que la Comunitat de Pràctica (CoP) Avaluació de l'impacte dels tallers de salut alimentària a les escoles Els tallers tenen com a referència el treball realitzat durant la temporada 2014-2015 per la CoP Tallers de salut alimentària a les escoles.
Consten d'una primera part part dedicada a la seguretat alimentària, en què es treballen les 4 normes per consumir aliments segurs.
Posteriorment, els tallers se centren en aspectes relacionats amb la nutrició.
S'hi emfatitza la importància del consum de fruites i verdures com aliments bàsics a la nostra dieta i de l'aigua com a beguda principal i fonamental.
Tot el material utilitzat és multimèdia (vídeos i projeccions) i interactiu; a més, també es fa una petita escenificació de la "contaminació encreuada" dels aliments en què se sol·liciten voluntaris per fer d'actors.
Al final del taller dut a terme a l'Hospitalet de Llobregat es va regalar un còmic de les 4 normes de seguretat alimentària i un ventall amb consells alimentaris i d'activitat física per a cada nen.
Abans i després de realitzar el taller, les classes participants van emplenar qüestionaris que es faran servir per fer un posterior estudi d'avaluació de l'impacte dels tallers en la població a què van destinats.
Aquest es l'objectiu que té la CoP per a fer aquesta temporada 2018.
Val a dir que tant l'alumnat que va rebre els tallers com els professors i els mateixos membres de la CoP que hi van participar es van mostrar molt satisfets amb el resultat.
Participar en una feina col·laborativa que aporta un petit gra de sorra en la millora de la salut de la població mitjançant la implantació d'hàbits saludables en els més petits és una tasca agraïda i profitosa.
Aquest any, la CoP ha impartit diversos tallers en escoles de l'Hospitalet, i n'impartirà dos més abans de finalitzar el present curs escolar.
El passat dijous 13 de setembre, s'inaugurà la sisena Nevera Solidària a Catalunya situada al Casal Cívic Frederica Montseny de Manlleu.
La presentació va comptar amb la presència d'Àlex Garrido, alcalde de Manlleu; Imma Cervós, subdirectora Regional a la Catalunya Central de l'ASPCAT i Francesc Molina, subdirector d'Acció Cívica -representant respectivament als departaments de Salut i de Treball, Afers Socials i Famílies- que han col·laborat en la nevera juntament amb l'organització impulsora del projecte GBGE i la impulsora local Mercè Coma.
Van ser presents també Ariadna Port infermera Familiar i Comunitària, impulsora i encarregada de realitzar el taller teatralitzat sobre malbaratament alimentari a les escoles: Com arribar a ser Agent Antimalbaratament alimentari (AGAM); Álvaro Saiz creador del projecte i coordinador de la xarxa de neveres solidàries i Juan Marcos de Miquel Sagnier veterinari de Salut pública dinamitzador de la Comunitat de pràctiques que va elaborar la guia per de la seguretat dels aliments per el projecte Nevera solidària.
La instal·lació d'una nevera solidària posa a l'abast de tothom que hi vulgui participar un refrigerador per deixar-hi excedents alimentaris que poden ser aprofitats per qualsevol persona.
Des de l'inici del projecte se n'ha destacat la universalitat: el destinatari dels aliments pot ser qualsevol, amb independència de la situació socioeconòmica.
D'aquest projecte s'ha fet difusió a particulars i minoristes del barri on estarà situada així com els centres educatius més propers.
Els voluntaris de la Nevera Solidària reben una petita formació de tècnics de l'Agència de Salut Pública i són els encarregats de vetllar pel bon funcionament de la nevera, realitzant les tasques de neteja i revisant la caducitat dels aliments que s'hi dipositen.
En aquesta ocasió les persones encarregades i formades per a garantir el control del risc de la nevera pertanyen al col·lectiu de dones magrebines de Manlleu
El projecte Nevera Solidària va néixer l'any 2015 de la mà de GBGE, situada a Galdakao (Biscaia) i té l'objectiu de lluitar contra el malbaratament alimentari.
Els seus objectius són donar una segona oportunitat als aliments, permetre la confidencialitat de l'ús de la nevera i fer reflexionar a la població en general sobre aquesta problemàtica.
El desembre de 2016 es va inaugurar la primera nevera solidària a Catalunya ubicada a l'Ateneu L'Harmonia de Sant Andreu que va tenir com a promotors l'Ateneu L'Harmonia, Rezero i Nutrició Sense Fronteres.
Arran de 'experiència de Sant Andreu, s'han posat en marxa la Nevera Solidària a l'Espai Antoni Miró Peris, Barcelona, inaugurada el 10 de maig de 2017 amb els promotors: Espai Antoni Miró Peris i Farinera del Clot; la Nevera Solidària Seu d'Urgell, Lleida, inaugurada el 30 de juny de 2017 amb el promotor: Ateneu Alt Urgell; la Nevera Solidària Vila-seca, Tarragona, inaugurada l' 11 de desembre de 2017 amb els promotors: Casal Popular El Rebotim i Associació Re ' i la Nevera Solidària Casp, Barcelona, inaugurada el 10 de maig de 2018 i promoguda pels creadors del projecte Box-Up.
La nova temporada de les Comunitats de Pràctica s'inicia el 6 de novembre, amb el Mercadillo del Coneixement
Un total de 9 Comunitats de Pràctica (CoP) de les 14 que es van posar en marxa el curs passat han publicat els resultats del treball col·laboratiu dut a terme.
La majoria d'aquests treballs aporten solucions concretes a problemes o mancances amb què es troben els professionals de la salut pública quan volen desenvolupar la seva tasca diària en temes de protecció de la salut.
Durant aquesta setena temporada, més de 140 professionals de la salut pública han treballat col·laborativament en les CoP.
La majoria estan adscrits a l'ASPCAT, però també hi han participat professionals de diversos departaments de la Generalitat i d'altres institucions com ajuntaments, diputacions, universitats i associacions del tercer sector.
El passat 2 de juliol, durant la setena Jornada de les Comunitats de Pràctica, es van presentar els treballs de les CoP que van finalitzar la temporada 2017-2018.
I va quedar palès que les CoP de l'ASPCAT són un gran actiu i enfronten el repte de ser el motor de canvi per a la Salut Pública a Cataluny
Del total de 18 propostes que es van presentar durant el Mercadillo del Coneixement que es va fer abans de l'estiu de 2017, 14 van iniciar la temporada al setembre de 2017 i van arribar al Moment Zero.
D'aquestes, 9 van finalitzar la temporada:
Podeu consultar els treballs en aquest enllaç: Relació de treballs de les COP
La vuitena temporada de CoP (2018-2019) començarà amb el Mercadillo del Coneixement, el pròxim 6 de novembre.
Serà aquest dia quan es podran presentar totes les propostes per treballar col·laborativament.
Les Comunitats de Pràctica de l'ASPCAT reben el premi Excelencia 2018, atorgat pel jurat internacional de la plataforma NovaGob
El responsable de Gestió de Coneixement de l'ASPCAT, Daniel Giménez Roig, va recollir el passat 24 d'octubre el premi Excelencia 2018 atorgat pel jurat internacional de la plataforma NovaGob.
El guardó, que destaca les millors pràctiques en recursos humans dins de les Administracions públiques, reconeix la iniciativa i la feina de les Comunitats de Pràctica (CoP).
La comunitat per a la innovació pública NovaGob, creada al voltant de la Fundación de la Universidad Autónoma de Madrid (FUAM), pretén transformar l'administració pública des de l'impuls dels professionals vinculats al sector.
Aquest projecte col·laboratiu inclou funcionaris, empleats públics i professionals del sector privat i acadèmic, entre d'altres.
Les CoP de l'ASPCAT, impulsades per l'Equip de Gestió de Coneixement de l'Agència, reuneixen professionals de l'ASPCAT mateix i d'altres nivells de l'Administració.
Tots junts treballen per innovar processos, optimitzar recursos i resoldre problemes recurrents en el dia a dia dels professionals de la salut pública.
El tradicional Mercadillo de les Comunitats de Pràctica (CoP) impulsa 16 projectes per a la nova temporada
Més de 70 persones van participar el passat 6 de novembre en el tradicional Mercadillo del Coneixement de l'ASPCAT, centrat en les noves idees que es pretenen treballar d'ara endavant en Comunitats de Pràctica (CoP).
En total, seguint la metodologia creada fa 10 anys per l'Equip de Gestió de Coneixement de l'ASPCAT ( venda/compra d'idees) van proposar-se 16 temes per treballar en CoP.
D'aquests, 9 són temes que ja van ser treballats en anteriors temporades però que, per diversos motius, necessiten una continuïtat o actualització del seus continguts.
Amb aquest acte es dóna el tret de sortida de la 8a temporada de Gestió de Coneixement on les persones que vulguin participar en una CoP tindran l'oportunitat d'aportar el seu talent a l'organització per tal d'esdevenir expertes en la matèria que han triat i, a més, aquest passarà a ser col·lectiu dons el seu treball i el seu esforç s'aprofitarà per tothom que ho necessiti.
Ara s'obre un període de difusió de les idees i de les persones que les impulsen perquè tot el personal de l'ASPCAT pugui conèixer les ofertes i implicar-se amb la que desitgi.
Simplement s'haurà de posar en contacte amb la persona que impulsa la idea.
Molt aviat es farà difusió de les fitxes de propostes sortides del Mercadillo del Coneixement.
Els productes de les Comunitats de Pràctica, motor d'innovació pedagògica en la formació contínua del Departament
Diferents productes de coneixement sorgits de les Comunitats de Pràctica (CoP) de l'ASPCAT es van presentar el passat 9 de novembre a la primera Jornada sobre e-comunitats del departament d'Ensenyament.
En aquest marc, les CoP de l'ASPCAT van presentar-se dins de l'estratègia per implementar la innovació pedagògica en la formació contínua a partir de la creació d'e-comunitats de pràctica i d'aprenentatge.
Prenent com a punt de partida el Pla de Gestió de Coneixement, on va col·laborar Daniel Giménez Roig, responsable de Gestió de Coneixement de l'ASPCAT, la trobada va generar una conversa activa amb 90 professionals PAS sobre treball col·laboratiu en comunitats de pràctica.
Al llarg de l'última dècada, les CoP han tingut per objectiu la millora de les competències professionals i procediments organitzatius en diferents àmbits d'actuació.
Celebrada en el marc de les accions per a la Gestió del Coneixement de l'ASPCAT
El Manual lesional de suport per al dictamen de carns fresques de l'espècie aviària, elaborat per la Comunitat de Pràctica (CoP) de veterinaris d'escorxador d'aviram, va servir de base per al taller interactiu celebrat el passat 4 de desembre a la facultat de Veterinària de la Universitat Autònoma de Barcelona (UAB).
15 veterinaris i veterinàries oficials d'escorxadors d'aviram i de 10 alumnes de cinquè de veterinària van participar en aquesta segona edició del taller, centrat en una metodologia interactiva on els alumnes van ser els protagonistes del seu propi aprenentatge gràcies a la conversa i el debat tècnic que es va generar.
Aquest fet va permetre la unificació de criteris a l'hora de fer les tasques d'inspecció.
Els docents, Ildefonso Ortin, Antoni Colomer i Jordi Vendrell, formen part de l'Equip de Gestió del Coneixement de l'ASPCAT.
Amb aquesta activitat han volgut compartir el coneixement a l'hora que fomentar l'ús de les tecnologies de la informació i comunicació.
L'Instituto Nacional de Administración Pública n'analitza l'experiència juntament amb experiències semblants de Barcelona i Andalusia
El Màster Universitari de Lideratge i Direcció Pública de l'Instituto Nacional de Administración Pública (INAP) va abordar el passat 11 de desembre la feina de 10 anys de treball col·laboratiu de les Comunitats de Pràctica (CoP) de l'Agència de Salut Pública de Catalunya (ASPCAT).
Les CoP van compartir taula rodona amb l'experiència col·laborativa de l'Àrea d'Afers Socials de l'Ajuntament de Barcelona i de l'Instituto Andaluz de Administración Pública, davant de més de 70 alts càrrecs de les diverses administracions autonòmiques.
Els assistents van constatar la solidesa del programa de treball de l'ASPCAT, i en van destacar els factors d'innovació dels treballs de les CoP i l'aprenentatge que aporten als participants.
L'INAP és l'ens responsable de la formació dels treballadors públics de l'estat espanyol, així com de la selecció de funcionaris estatals.
A més, impulsa les tasques d'investigació i estudis sobre les Administracions públiques.
Últims dies per afegir-se als equips que treballaran les propostes de les CoP per al 2019
Les 17 propostes sorgides del Mercadillo del Coneixement de les Comunitats de Pràctica (CoP) de l'ASPCAT estan obertes a la incorporació de nous integrants fins el pròxim 30 de gener.
Aquell dia se celebrarà el Moment Zero de les CoP, que marca el tret de sortida de l'any per a aquesta iniciativa de treball col·laboratiu que temporada rere temporada aporta solucions innovadores i pràctiques per al dia a dia de les persones que treballen a les administracions públiques.
Els projectes plantejats enguany contemplen des d'una guia d'inspecció dels allotjaments infantils i juvenils que dona continuïtat al grup de treball impulsat la temporada passada des de Catalunya Central fins a propostes inèdites, com el grup anomenat "L'Administració escolta?", que es planteja crear un canal de comunicació interna que garanteixi una bona relació entre l'Administració i el territori.
Els 17 grups estan oberts a aportacions de persones que desenvolupin l'activitat professional dins i fora de l'ASPCAT, tant si ho fan en l'àmbit de l'administració pública com des de l'empresa privada.
Les CoP despleguen, des de fa més d'una dècada, una activitat intensa de debat, reflexió i acció entorn dels procediments que articulen l'acció dels tècnics de diverses àrees de l'Administració pública.
Amb el suport a aquests grups d'intercanvi de coneixement l'Agència de Salut Púlbica impulsa l'ús d'eines que la societat de la informació posa a l'abast de tots els professionals i l'intercanvi de coneixements que promouen la millora contínua, l'eficiència en l'ús dels recursos i l'aprenentatge individual i organitzacional.
Si voleu apuntar-vos a algun dels treballs proposats poseu-vos en contacte amb la persona que impulsa la idea.
Trobareu la seva adreça de correu a la fitxa del projecte corresponent.
Hi porten el contingut del Manual de dictamen per a l'espècie aviària, un publicat la temporada 2014/15
Membres de les Comunitats de Pràctica de l'Agència es van desplaçar el passat dia 26 de juny al Col·legi Oficial de Veterinaris de València on van impartir una jornada pràctica sobre el contingut del Manual de dictamen per a l'espècie aviària, alhora que es va publicitar la resta de treballs i la metodologia de treball col·laboratiu en CoP.
La presidenta del Col·legi va remarcar la utilitat del manual per als veterinaris que fan la inspecció sanitària de la carn d'aviram i va agrair la presència dels membres de l'Agència.
La trentena de professionals que van assistir van seguir amb interès i participació la jornada i la van enriquir amb els seus comentaris i participació.